this day, that year: sachin tendulkar retires leaving india misty-eyed
క్రికెట్ దేవుడికి కన్నీటితో వీడ్కోలు పలికి నాలుగేళ్లు!
22 గజాల పిచ్‌నే జీవితంగా 24 ఏళ్లపాటు బతికేసిన క్రికెట్ దేవుడు ఆటకు గుడ్ బై చెప్పి నేటికి నాలుగేళ్లు పూర్తయ్యింది.
TNN | Updated:
Nov 16, 2017, 11:28AM IST
క్రికెట్ ఆట ఉన్నంత కాలం గుర్తుండిపోయే పేరు సచిన్ టెండుల్కర్ . మిగతా ఆటగాళ్లు తమ ఆటతీరుతో గొప్ప ఆటగాళ్లుగా ఎదగొచ్చు. కానీ సచిన్ మాత్రం క్రికెట్ గాడ్. తన ఆటతీరుతో ఎంతో మంది కుర్రాళ్లను క్రికెట్ వైపు ఆకర్షించిన గొప్పదనం సచిన్&zwnj;దే. 24 ఏళ్లపాటు క్రికెట్ ఆడిన సచిన్ నాలుగేళ్ల క్రితం సరిగ్గా ఇదే రోజు ఆటకు గుడ్ బై చెప్పాడు. ముంబైలో సొంత ప్రేక్షకుల మధ్య క్రికెట్&zwnj; నుంచి నిష్క్రమించాడు.
క్రికెట్ అంటేనే సచిన్, సచిన్ అంటేనే క్రికెట్ అనేంతలా తనదైన ముద్ర వేసిన మాస్టర్ బ్లాస్టర్ రిటైర్మెంట్ వేళ.. స్టేడియంలోని ప్రేక్షకులంతా భావోద్వేగానికి లోనయ్యారు. దేశమొత్తం క్రికెట్ దేవుడి చివరి మ్యాచ్ చూసేందుకు టీవీలకు అతుక్కొని పోయింది. వెస్టిండీస్&zwnj;తో జరిగిన ఆ టెస్టు మ్యాచ్&zwnj;లో భారత్ గెలిచింది, పది వికెట్లు తీసిన ఓజా మ్యాన్ ఆఫ్ ది మ్యాచ్&zwnj;గా ఎంపికయ్యాడు. తనకొచ్చిన అవార్డును సచిన్&zwnj;కు అంకితం చేశాడు.
Visit Site
Recommended byColombia
మ్యాచ్ అనంతరం ప్రేక్షకుల కరతాళ ధ్వనుల మధ్య సచిన్ భావోద్వేగంతో ప్రసంగించాడు. 24 ఏళ్ల నా క్రీడా జీవితం.. 22 గజాల మధ్యే గడిచింది. నా అద్భుత ప్రయాణం ముగిసిందని నమ్మడానికే చాలా కష్టంగా ఉంది. కానీ నా జీవితంలో ముఖ్య పాత్ర పోషించిన వారందరికీ ఈ సందర్భంగా ధన్యవాదాలు చెబుతున్నా. ఎవరినైనా మర్చిపోయే అవకాశం ఉందని.. జీవితంలో తొలిసారిగా లిస్టు రాసుకొచ్చా. మీరు అర్థం చేసుకుంటారని ఆశిస్తున్నా. మాట్లాడటం కాస్త కష్టంగానే ఉంది. కానీ మాట్లాడతానంటూ సచిన్ ప్రసంగం సాగింది.
నా జీవితంలో ఎంతో ముఖ్యమైన వ్యక్తి నాన్న. 1999లో ఆయన నాకు దూరమయ్యారు. ఆయన మార్గదర్శకత్వం లేకుంటే ఈ రోజు నేను మీ ముందు ఇలా నిలబడేవాణ్ని కాదు. 11వ ఏటే ఆయన నాకు స్వేచ్ఛనిచ్చారు. కలల్ని నెరవేర్చుకోమని చెప్పారు. దానికి ఎలాంటి అడ్డదారులు ఉండవని కూడా చెప్పారు. కష్టమైనా ఆయన మాటల్ని తూచ తప్పకుండా పాటించా. ఆయన గుర్తుగా సెంచరీ సాధించిన వెంటనే బ్యాట్&zwnj;ను పైకెత్తి ఆకాశం వైపు చూస్తానని చెప్పాడు.
తన అల్లరిని అమ్మ భరించడం గురించి, ఇన్నేళ్ల కెరీర్లో తనకెంతో సహకరించిన భార్య పిల్లలు, ఇతర సన్నిహితులు, అభిమానుల గురించి సచిన్ భావోద్వేగంగా చెప్పుకుపోయాడు. జాతి యావత్తూ ఆయన వైపు కళ్లార్పకుండా చూస్తుండిపోయింది. సచిన్, సచిన్ అంటూ మీరు పిలిచే పిలుపు తుది శ్వాస విడిచే వరకూ నా చెవుల్లో మార్మోగుతుంది. నేనేదైనా చెప్పడం మర్చిపోయినా మీరు అర్థం చేసుకుంటారని అనుకుంటున్నా. థ్యాంక్యూ వెరీ మచ్ గుడ్ బై అంటూ సచిన్ ముగించాడు.
తోటి క్రికెటర్లు తమ ఆరాధ్య దైవాన్ని భుజాలపై మోసి మైదానం మొత్తం కలియతిరిగారు. క్రికెట్&zwnj;కు సచిన్ చేసిన సేవలను భారత ప్రభుత్వం కూడా గుర్తించింది. అదే రోజు సచిన్&zwnj;కు అత్యున్నత పురస్కారమైన భారతరత్నను ప్రకటించింది. ఈ పౌరపురస్కారం అందుకున్న తొలి క్రీడాకారుడు సచిన్ కావడం.. అతడి గొప్పదనానికి అద్దం పడుతోంది.